
REZUMATELE COMUNICĂRILOR


Florica BECHET (Universitatea din București – floricabechet@gmail.com) 
Dublul dublurii lui Narcis
Mitul frumosului Narcis este unul dintre cele mai bine cunoscute și plăcute dintre miturile Antichității greco-romane. Numai că, din pricina faimei create în jurul lui de către poezia ovidiană, mai nimeni nu mai știe azi că, din versurile poetului latin, cunoaștem doar o variantă a mitului, poate nu cea mai răspîndită în spațiul grec, în orice caz nu cea mai veche.
Vom încerca să ne ocupăm de o a doua variantă a mitului, pomenită din plin de către autorii Antichității, cea care nu vorbește despre nimfa Echo, dar care face din imaginea lui Narcis răsfrîntă de ape chipul surorii lui gemene, înecată cîndva într-un lac, un alt dublu al eroului.
În plus, nu ne vom limita doar la prezentarea acestei variante, ci ne vom opri și asupra a ceea ce ni se pare o prelucrare a acestei tradiții a mitului lui Narcis, romanul atît de talentatei, dar și de avizatei scriitoare Marguerite Yourcenar Anna, soror.


Alexandru M. CĂLIN (Universitatea din București – [image: ]pink_freud01@yahoo.com) 
Fiică, soață, mamă, soacră. Relații de rudenie în metalimbajul gramatical
Pornind de la unele cutume onomastice, precum și de la termeni metalingvistici înrudiți etimologic cu cei de rudenie și de înrudire, prezenta cercetare își propune o reintepretare în cheie antropomorfizantă a cazurilor gramaticale și a relațiilor dintre acestea.


Valy CEIA (Universitatea de Vest din Timișoara – valy.ceia@e-uvt.ro)
Cultura animi
În ocurență cu viziunea clasică ciceroniană, filozoful canadian contemporan Thomas de Konink vede cultura drept sfera care „angajează ființa omenească în întregime” (Noua ignoranță și problema culturii). Desfășurat între ideal și realitatea culturală entropică, spiritul omului de cultură are o certă, densă, obligatorie și permanentă valență educativă, care nu poate fi/nu ar trebui ascunsă cititorului grăbit sau celui care, închis în lumea sa, își dovedește suficiența prin preluarea și vehicularea unor idei primite/impregnate ideologic. Regretînd că epoca noastră se mulțumește din ce în ce mai mult cu adevăruri aproximative, pledează și el pentru o filozofie vie și trăită, considerînd că oamenii formați în „arta și metoda de a gîndi de unii singuri” ar fi o „garanție împotriva derapajelor și orbirii produse de ideologii” (Curs de filosofie morală). În procesul soluționării unei chestiuni etice, ni se îngăduie să înțelegem mecanismele interioare ale acestui demers. Dubla ignoranță pe care o descrie Platon nu e străină nici societății contemporane. În al său Eseu despre om Ernst Cassirer afirmă că universul culturii „nu este un agregat de fapte vagi și detașate”, ci un întreg organic, în care se regăsesc „limbajul, mitul, religia, arta, știința, istoria”, ceea ce rezonează cu paideia ateniană. Prin urmare, problema culturii trebuie văzută departe în trecut, infuzînd (mai mult sau mai puțin abundent) înseși vîrstele devenirii umanității. De la aceste premise pornind și gîndită în trei timpi, lucrarea mea urmărește felul în care ignoranța, de toate felurile, duce la îndepărtarea de cultură și, în consecință, la pierderea însemnelor majore ale umanului.


Vichi-Eugenia CIOCANI (Universitatea din București – vichi-eugenia.ciocani@lls.unibuc.ro) 
Bogăție, sărăcie și filosofie în Scrisorile Morale ale lui Seneca
Doctrina stoică tradițională considera posesia averilor, puterea și funcțiile publice în categoria „valorilor externe”, care sînt în afara controlului individului și de aceea indiferente în traseul acestuia către binele suprem, virtutea. Seneca reflectă destul de fidel, în scrisorile care au ca temă principală axiologia stoică, și anume 71, 74 și 76, această înțelegere a rolului neutru, dacă nu dăunător, al bunurilor. Într-o succintă argumentare din Scrisoarea 76, dacă zeii nu au bani sau funcții publice înseamnă că acestea nu reprezintă un bine. Și totuși, în pofida acestei poziții explicite, Seneca folosește în mod repetat, la finalul multora dintre scrisorile sale morale, metafora împrumutului pecuniar sau a dobînzii în relația epistolară cu Lucilius. În comunicarea de față, aș dori să evidențiez modul în care Seneca redefinește termenii economici de bogăție, sărăcie, bani, credit, dobîndă, mai degrabă decît să îi elimine din parcursul aspirantului la sapientia.
Bibliografie
INWOOD, B. (2005). Reading Seneca: Stoic philosophy at Rome. Oxford: Clarendon Press
RIST, J. M. (1969). Stoic Philosophy. London: Cambridge at the University Press
SENECA. (2007). Selected philosophical letters. Translated with an introduction and commentary by Brad Inwood. Oxford: Oxford University Press


Alexandra CIOCÂRLIE (Institutul de Istorie și Teorie Literară „G. Călinescu”, București 
– aciocarlie@gmail.com) 
Un epistolar homeric
Romanul lui Natalie Haynes O mie de corăbii face parte dintre rescrierile mitologice în cheie feministă la modă în ultimii ani mai ales în spațiul anglo-saxon, alături de cele compuse de Margaret Atwood, Jennifer Saint, Madeline Miller, Pat Barker, Costanza Casati ori Claire Heywood. Examinînd urmările războiului troian din perspectiva femeilor implicate, zeițe și muritoare dintr-o tabără ori alta, Natalie Haynes urmărește să pună în lumină figurile lor desconsiderate în disputa bărbătească. Șapte din cele patruzeci și trei de capitole ale romanului reconstituie întoarcerea lui Odiseu de la Troia din punctul de vedere al Penelopei în formă epistolară, pe modelul celei dintîi dintre Eroinele lui Ovidiu. În trecerea de la epopee la romanul modern intermediată de epistola în versuri, figura protagonistului capătă valențe noi.


Victor COJOCARU (Institutul de Arheologie din Iaşi al Academiei Române – cojocaru_arhia@yahoo.com) 
Evergetismul elenistic în context pontic: comparația între λειτουργίαι
şi ἀρχαί
[bookmark: _Hlk159506624][bookmark: _Hlk84760935]Evergetismul cetățenilor și al străinilor reprezintă un aspect important în studierea lumii elenistice, evidențiind recunoaşterea și încurajarea implicării civice. În contextul elaborării unei monografii despre cetăţile greceşti pontice şi binefăcătorii lor, autorul îşi propune cu acest prilej aprofundarea unui singur aspect – comparația dintre λειτουργίαι și ἀρχαί, două practici esențiale de implicare în folosul comunităţii. Λειτουργίαι reprezintă servicii publice obligatorii prestate de cetățenii bogați, ca parte a responsabilității civice, evidențiind generozitatea și angajamentul față de concetățeni. În contrast, ἀρχαί erau funcții sau magistraturi finanțate din visteria publică şi acordate nu doar cetățenilor, ci și străinilor care aduceau contribuții benefice semnificative. De exemplu, Epikrates din Byzantion ar fi exercitat la Olbia funcția de epimelet (supraveghetor al zidurilor) înainte de a primi dreptul de proxenie şi de cetăţenie potenţială. Pe de altă parte, asumarea de liturgii oneroase – care puteau duce la ruinarea unor familii înstărite – era departe de a trezi entuziasmul general al cetăţenilor bogaţi. Nu întîmplător, scutirea de asemenea obligaţii apare uneori menţionată printre măsurile de cinstire acordate atît cetăţenilor cît şi străinilor. Dar dincolo de nuanţe, asemănările dintre cele două practici rezidă în angajamentul față de dezvoltarea și bunăstarea comunității, subliniind complexitatea și diversitatea practicilor sociale și politice din lumea elenistică. Analiza a 48 de portrete de binefăcători – între care notabili precum Agathokles la Histria, Protogenes la Olbia, Diophantos la Chersones sau Akornion la Dionysopolis – oferă o perspectivă amplă asupra modului în care evergetismul a influențat societatea și relațiile intercomunitare în epoca elenistică. Examinarea detaliată a asemănărilor și deosebirilor dintre λειτουργίαι și ἀρχαί subliniază varietatea și impactul acțiunilor individuale asupra comunităților din regiunea Pontului Euxin în această perioadă, contribuind la o înțelegere mai profundă a fenomenului evergetismului și a rolului său în dezvoltarea cetăţilor greceşti pontice.


Ioana COSTA (Universitatea din București – ioana.costa@lls.unibuc.ro) 
De planta quadam
Cel mai întins dintre capitolele tratatului dedicat de Cato cultivării pămîntului, al CLXV-lea, este înregistrat în summarium sub titlul explicit: De brassica quot medicamenta habeat et aliis ad medicinam pertinentibus. Respectul aparte al lui Cato față de această plantă legumicolă bienală din familia cruciferelor este dezvăluit chiar de prima propoziție: brassica est quae omnibus holeribus antistat. Pentru un autor de o sobrietate legendară, nu poate fi vorba de un joc al hiperbolelor. Nu mai puţin de douăzeci şi trei de paragrafe se succedă ca argumentare a acestei teze, cu sfaturi precise, cu leacuri însoţite de prescripţii şi dozaje, într-o desfăşurare care prinde în plasa sa toată viaţa omului, de la prima îmbăiere a copilului la răni şi boli de tot soiul, şi ospeţe, şi indigestii, şi mahmureli. 
Elogiile catoniene răzbat și în enciclopedia lui Pliniu (NH 20.78-96).
O privire lingvistică (și literară) asupra acestei mirabile legume poate fi utilă.


Elvira DESHORS (DINU) (Universitatea Jean Moulin Lyon 3 – elvira.dinu0@gmail.com) 
Conceptul de ‘contemptus mundi’ în opera sfîntului Ioan Casian
Principal vector de transmitere a monahismului oriental în Occident, sfîntul Ioan Casian (circa 360, Dobrogea ? - 435, Marsilia) scrie în limba latină Convorbirile duhovnicești (Conlationes), Așezămintele monahale (De institutis coenobiorum), și Tratatul despre întruparea Domnului împotriva lui Nestorie (De Incarnatione Domini contra Nestorium). Redactate la cererea papei Leon cel Mare și respectiv a fondatorilor primelor centre monahale din sudul Galiei, scrierile sale au în centru figura sfîntului, sanctus, ilustrînd modul de formare a unui monah veritabil conform tradiției părinților din pustia Egiptului precum și regulile după care trebuie să funcționze o nouă mînăstire. 
Pentru aceasta, Casian recurge la o bogată terminologie a renunțării la lume, mundo renuntiare, și a „disprețului față de lume”, contemptus mundi. Lispit de echivalent în limba greacă, acest din urmă concept poate fi identificat în stoicismul latin, unde desemnează o atitudine care constă în detașarea de bunurile materiale și de afecte în vederea obținerii stării de apatheia. 
Comunicarea de față își propune să analizeze conceptul de ‘contemptus mundi’ în scrierile lui Ioan Casian, încercînd să răspundă la următoarele întrebări : ce anume reprezintă „lumea” la a cărei disprețuire Casian își invită interlocutorii și pe care el o denumește succesiv terra, mundus, saeculum, ciuitas, universus, orbis și orbis terrarum? Este ‘contemptus mundi’ o atitudine care presupune neapărat separarea fizică de lume sub forma retragerii la mînăstire (secessus, fuga mundi) sau este o atitudine care necesită în primul rînd detașarea de valorile normative ale societății, valori de care romanul tradițional este cu precadere atașat : glorie, titluri, onoruri, bogăție etc.? Îmi propun în cele din urmă o scurtă analiză a fundamentelor biblice utilizate de Casian pentru convertirea creștină a acestui concept filozofic. 
Scurtă bibliografie 
Surse 
JEAN CASSIEN, Conférences, vol. 1, éd. M. PETSCHENIG, trad. E. PICHERY, 1966, Paris, France
JEAN CASSIEN, Conférences, vol. 2, éd. M. PETSCHENIG, trad. E. PICHERY, 2009, Paris, France
JEAN CASSIEN, Conférences, vol. 3, éd. M. PETSCHENIG, trad. E. PICHERY, 1971, Paris, France
SFÎNTUL IOAN CASIAN, Scrieri alese : aşezămintele mînăstireşti şi convorbiri duhovniceşti, trad. N. CHIŢESCU, V. COJOCARU, D. POPESCU, 1990, Bucureşti, România
IOAN CASIAN, Convorbiri duhovnicesti, trad. D. POPESCU, 2004, Bucuresti, România
Bibliografie secundară 
DULAEY, M., « Les relations entre Lérins et Marseille : Eucher et Cassien », CODOU Y., LAUWERS M. (éd.), Lérins, une île sainte de l’antiquité au moyen âge, 2009, Brepols, Turnhout, Belgique, p. 63-82
KELLY, C. J., Cassian’s Conferences: scriptural interpretation and the monastic ideal, 2012, Farnham, Surrey, England, Royaume-Uni de Grande-Bretagne et d’Irlande du Nord 
MINNERATH, R., Les Chrétiens et le monde : Ier et IIe siècles, 1973, Paris, France
ORBAN, A. P., Les Dénominations du monde chez les premiers auteurs chrétiens, 1970, Paris, France
PETRE, F. C., De l’homme extérieur à l’homme intérieur: l’anthropologie spirituelle de saint Jean Cassien, 2021, Paris, France
Dicționare 
VILLER, M., CAVALLERA, F. et GUIBERT, J. de (éd.), Dictionnaire de spiritualité ascétique et mystique, doctrine et histoire, 1932-1995, Paris, France
Thesaurus Linguae Latinae https://tll-degruyter-com.acces.bibliotheque-diderot.fr/, consultat pe 21 februarie 2024
Database of Latin Dictionaries, https://www.brepols.net/series/dld-o, consultat pe 21 februarie 2024


Lucian DÎNCĂ („Părinții Augustinieni Asumpționiști”, București 
– lucian.assomption@gmail.com)
Dilige, et quod vis fac! Conștiința iubirii fraterne la Sfîntul Augustin
Iubește și fă ce vrei! Este unul dintre cele mai cunoscute „sloganuri” din scrierile sfîntului Augustin (354-430), episcop de Hippona. Teologia iubirii, dezvoltată de episcop în una dintre scrierile lui celebre: Comentarii la prima scrisoare a sfîntului apostol Ioan, a convins posteritatea creștină occidentală să-l numească pe Sfîntul Augustin cu apelativul: Doctorul iubirii! Plecînd de la cea mai concisă și mai veridică definiție dată de sfîntul Ioan: Dumnezeu este Iubire (1 In 4,8), Sfîntul Augustin prezintă Iubirea, cu cele două aripi – iubirea de Dumnezeu și iubirea de aproapele – drept scara tuturor virtuților și chintesența trăirii creștine. În comunicarea de față vom preciza terminologia folosită de marele teolog latin pentru a vorbi despre iubire, apoi vom analiza cîteva trăsături specifice iubirii creștine, iar în final vom degaja cîteva convingeri fundamentale pentru teologia creștină referitor la iubirea fraternă drept dovadă și garanție a iubirii de Dumnezeu: „Dacă cineva spune: Îl iubesc pe Dumnezeu, și-l urăște pe fratele său, este un mincinos; pentru că cine nu-l iubește pe fratele său pe care îl vede nu poate să-l iubească pe Dumnezeu pe care nu-l vede” (1 In 4,20).


Doina FILIMON-DOROFTEI (Institutul de Lingvistică „Iorgu Iordan – Alexandru Rosetti”, București – doina.doroftei@yahoo.com) 
Inscripții campanare în limba latină din Transilvania
Sînt examinate inscripții de pe clopote in situ sau din surse documentare, din secolele XIV-XVIII; acestea sînt, în majoritatea cazurilor, datate și constau în texte scurte, cu o structură similară, pe baza căreia se poate alcătui un formular-prototip, cu următoarele componente: 
· inscripţii religioase (din surse biblice şi liturgice) a căror prezenţă este obligatorie;
· inscripţii despre clopot (rolul clopotului, sunetul clopotului, dialogul între planul uman şi cel divin); 
· inscripţii referitoare la confecţionarea clopotelor (numele meşterilor şi al donatorilor, locul turnării sau al returnării).
Formularul s-a constituit treptat, adăugîndu-se elemente noi şi schimbîndu-se proporţia între elementele componente. Alcătuirea unui corpus cît mai complet și unitar din punct de vedere metodologic al clopotelor din fiecare zonă europeană, în ordine cronologică, deschide perspectiva unui studiu comparativ, urmărind atît repartiţia geografică şi pe epoci (corespunzătoare, în general, perioadelor scrierii şi momentelor importante din istoria Bisericii), cît și circulația formulelor campanare.


Liviu FRANGA (Universitatea din București – liviu.franga@lls.unibuc.ro) 
Dimineața filologiei latine
În pofida pierderilor masive de texte și chiar de informații indirecte de care să putem dispune, privitoare la cultura literară latină din ultimele trei veacuri republicane, această perioadă poate fi numită, în opinia noastră, drept una prin excelență a cărturarilor. Ea are Roma drept centru polarizator al literelor latine, cultivate – în paralel cu cele grecești sau, sporadic, locale – în diverse zone și orașe aflate pe cuprinsul întregii Peninsule italice. Spațiu dominat politic și militar de Roma și cunoscînd o răspîndire accelerată a utilizării generalizate a limbii latine și a elementelor structurale specifice romanizării profunde.
După secole de relații culturale purtînd o pecete mai mult sau mai puțin regională, ultimele trei veacuri republicane (cu rădăcini care se pot descoperi și în cel anterior), cunosc o progresivă afluență spre Roma a unui important număr de personalități cultural-literare de origine greacă, remarcabili cunoscători ai literelor din spațiul cultural elenofon și, nu de puține ori, creatori ei înșiși. Filologi, gramatici, retori, filosofi își fac, treptat, apariția și încep să populeze nu numai Roma, ci și nordul și sudul Italiei, zone pînă atunci nesemnificative sub raport literar latin. Afirmarea deplină a cărturarilor, oameni de litere prin excelență, se produce, însă, numai la Roma sau se datorează în mod esențial acesteia, prin circumstanțele favorabile oferite desfășurării activităților specifice culturii literare.
Astfel încît, la Roma, se dovedește, în ultima treime a milenarului precristic, din ce în ce mai necesară studierea operelor literare redactate – mai întîi, în veacurile IV-III a. Chr., cu o oarecare timiditate, poate chiar nesiguranță – în limba latină, apoi tot mai frecvent, mai amplu și cu opțiuni tematico-stilistice remarcabil diversificate. Dimineața filologiei latine, una prelungită (secolele IV-III-II a. Chr.), își încheia dificila misiune. Se pregătea, odată atins veacul ultim republican, începutul unei zile pline, lungi și luminoase.


Theodor GEORGESCU (Universitatea din București – theogeorgescu@yahoo.com) 
Cuvinte în slujba politicii. Răzvrătirea din Kerkyra la Thucydides (3, 81-83)
Ca într-o trilogie clasică, cartea a III-a din Războiul Peloponesiac prezintă succesiv publicului trei drame juxtapuse: revolta eșuată a cetății Mytilene, prea încrezătoare în sine, împotriva unei Athene prea puțin dispuse să-i ierte pe insurgenți; distrugerea cetății Platea a cărei unică vină fusese consecvența de a rămîne fidelă Athenei, urîtă de mulți pe măsura puterii sale; cea de-a treia tragedie ridică suferința, dar și interpretarea ei, la un alt nivel. În insula Kerkyra, „oligarhii”, partizanii Spartei, se înfruntă cu „democrații”, partizanii Athenei. Și cum adesea, în provincie, tensiunile de la centru capătă o înflăcărare și mai mare, „a fost rînduit orice chip al morții” (Thuc. 3.81.5 πᾶσά τε ἰδέα κατέστη θανάτου). S-a găsit însă o soluție, spune Thucydides, pentru ca atrocitățile să fie mai ușor acceptate și justificate: schimbarea „valorii obișnuite a cuvintelor” (Thuc. 3.82.4 τὴν εἰωθυῖαν ἀξίωσιν τῶν ὀνομάτων).


Dragoș HĂLMAGI (Institutul de Arheologie „Vasile Pârvan”, București
– dragoshhalmagi@gmail.com) 
Voces novae lexicis addendae: două inscripții grecești de la Tomis recitite
În această comunicare voi relua două inscripții tomitane de epocă romană a căror interpretare nu a fost pe deplin lămurită și voi oferi noi sugestii de lectură însoțite de discutarea unor cuvinte noi, necunoscute din alte izvoare.
Prima inscripție a fost incizată pe o stelă din marmură, din care se păstrează astăzi doar partea inferioară. După enumerarea membrilor unui colegiu, textul inscripției se încheie cu o precizare privind amplasarea monumentului, cei care ridică stela fiind numiți ἀμπελογείτονες, „vecini de vie”. 
A doua inscripție, gravată pe trunchiul unui altar din calcar, este în hexametri și a rămas nedescifrată, fiind înțeleasă fie ca epigramă funerară, fie ca rugă către zei. Prin deslușirea unor cuvinte noi precum φύντωρ, „plantator, săditor, agricultor”, βότρυμα, „strugure” și θαλυσμοσύνη, „rod (în sens colectiv)”, se desprinde un îndemn către cei ce muncesc pămîntul de a aduce ofrande unei divinități al cărui nume nu s-a păstrat.


Florian MATEI-POPESCU (Institutul de Arheologie „Vasile Pârvan”, București
– florian.matei@gmail.com)
„History in Ovid”: Q. Iulius Vestalis și Pontul Stîng
În 1978, Ronald Syme a publicat o lucrare de referință, care continua cercetările sale de natură istorică asupra autorilor latini, sugestiv intitulată History in Ovid. Era clar că acesta se situa de partea celor care susțineau prezența lui Ovidius la Tomis și exactitatea evenimentelor istorice prezente în cele două lucrări ale exilului: Tristia și Ex Ponto. Într-un mod curios, se dezvoltase un întreg curent care nega atît relegarea poetului în Pont, cît și veridicitatea anumitor evenimente relatate, iar Ronald Syme dovedea, folosind aceleași metode ca acelea aplicate în studiile sale despre Sallustius și Tacitus, că în ciuda limbajului poetic, evenimentele istorice relatate sînt reale și nu au fost rodul fanteziei poetului. 
Acum un deceniu, la Săcele, a fost descoperită o inscripție în limba greacă, provenind fără urmă de îndoială de la Histria, publicată în 2014 de Maria Bărbulescu și Livia Buzoianu, discutată apoi de cercetători importanți, Alexandru Avram, Christopher Jones sau Georgy Kantor. Este vorba de un decret votat pentru Q. Iulius Vestalis, unul dintre personajele prezente în epistolele ovidiene, alături de guvernatorul provinciei Moesia, L. Pomponius Flaccus, nimeni altul decît fratele lui Pomponius Graecinus. Inscripția aduce informații extrem de interesante despre începuturile stăpînirii romane în vestul Pontului, în jurul anului 15 p. Chr., dar și confirmă veridicitatea și chiar exactitatea evenimentelor menționate de Ovidius.


Ioana MUNTEANU (Universitatea din București – ioanamunteanu15@yahoo.com)
Minuni lăuntrice și minuni ecumenice în versiuni paralele 
ale Psalmilor vetero-testamentari
Cercetarea noastră asupra unei scurte serii de Psalmi (77/76-84/83) va urma un traseu obișnuit în studiile biblistice: contemplăm tainele Scripturii prin compararea variantelor succesive de traduceri grecești și latinești cu textul ebraic masoretic. Dorim să punem în lumină eforturile traducătorilor de a prinde adevărul divin transcendent într-un material lexical-lingvistic fatalmente supus contingentului, care, în acest caz, impune hotare în aparență de netrecut între limbi și determină evoluția internă a acestora. Ne interesează în chip deosebit soluțiile pe care traducătorii le-au adus în anumite pasaje de vădită forță mistică, unde puterea lui Dumnezeu este invocată și celebrată în manifestările ei complementare, ca mînie și îndurare, generînd neîncetat miracole în taina sufletului omenesc sau în văzul și în auzul mulțimilor, cu mare răsunet cosmic. În cîteva rînduri, ne-am aplecat și asupra oscilațiilor în denumirea elementelor naturii și a realiilor, mai evident condiționate de spațiu și timp, fără ca încărcătura lor simbolică să fie erodată prin metamorfozarea lingvistică.
În centrul atenției noastre se află lucrarea lui Hieronymus, vir trilinguis, care întruchipează truda tălmăcitorilor Cărții de a desluși acordul perfect al celor trei limbi biblice întru articularea Logosului. 
Întreprindem acest exercițiu în amintirea seminarelor în care domnul profesor Fischer ne-a prezentat, la mijlocul celui de-al nouălea deceniu al secolului trecut, noima lingvistică a unor variante de text diferite din Vetus Latina și Vulgata hieronymiană. Prezentarea de față a prins contur ca rod al participării noastre la întîlnirile grupului de traducători ai Psalmilor ebraici condus de colega noastră, doamna Madeea Axinciuc, iar sondarea textului ebraic se datorează exclusiv colegilor noștri ebraiști. 


Florentina NICOLAE (Universitatea „Ovidius” din Constanța – Institutul de Istorie şi Teorie Literară „G. Călinescu”, București – florentinanicolae.ovidius@gmail.com)
Erudiţie literară în scrierile lui Nicolaus Olahus. Ecouri vergiliene
În acest material, ne propunem să analizăm ecourile literare ale operei lui Vergilius în scrierile umanistului Nicolaus Olahus. Vom avea în vedere poemele sale, unite sub titlul Carmina, cu tematică şi metrică diverse, precum și corespondența cu diverși erudiți umaniști ai epocii, personalități politice și prieteni. Pentru antologia lirică, vom utiliza versiunile editate de Stephanus Hegedus, Analecta recentiora ad historiam renascentium in Hungaria litterarum spectantia, Budapesta, 1906, p. 368–429, respectiv I. Fógel şi L. Juhász, Nicolaus Olahus. Carmina, Leipzig, 1934. Pentru corespondență, ne vom baza pe textele publicate și traduse de Maria Capoianu în edițiile 1974, 2002, 2022. Vom evidenția legătura pe care umanistul o creează între operele literare și corespondență, sub aspectul etalării impresionatei sale erudiții literare, în cadrul căreia Vergilius ocupă o poziție importantă. 


Cătălin PARTENIE (Facultatea de Științe Politice – Școala Națională de Studii Politice
și Administrație, București – cdpartenie@politice.ro)
Despre dialog și adevăr la Platon
Odată scrise, spune Socrate în Phaidros, gîndurile devin precum niște chipuri pictate. „Dacă le pui o întrebare, vrînd să te lămureşti asupra vreunei afirmaţii, ele nu îţi răspund decît un singur lucru, mereu acelaşi“ (275 d). Un text nu poate răspunde la întrebările cititorului. Ceea ce înseamnă că nu poți intra într-un dialog cu un text. Iar către adevăr, au crezut și Socrate cel adevărat, și Platon, nu te poartă decît un dialog viu, adică unul în care toți cei ce iau parte la el pot întreba și răspunde. Cel care știe, spune Socrate în Phaidros, sădește în alt suflet cuvinte însoțite de cunoaștere, iar acele cuvinte se ajută și pe ele, și pe cel care le‑a sădit, și ele nu sînt sterpe, „ci au în ele o sămînţă din care, odată semănată în alţi oameni, cu alte firi, încolțesc alte gînduri şi rostiri“ (277 a). 
Plecînd de la cele spuse în Phaidros, voi încerca să arăt că pentru Platon important nu era să accepți ce spun personajele lui, ci să intri în dialog cu ele. 


Cătălina POPESCU (University of Texas at Austin – catalina.popescu.latin@gmail.com) 
Transformed by Waters – Aeneas’ Unique Apotheosis in Ovid
In Book IX of the Metamorphoses (vv. 161-9), Hercules’ body which carried the world on its shoulders turns to ashes. While his frame is now only materies, consumable tissue or “wood” for the pyre (robur), his soul is free to join the immortal gods in a much-anticipated apotheosis. The idea that heroes need a form of dismemberment in order to become immortal, or that only through death and later immolation of their bodies, they gather a more refined, divine form is not foreign to mythical thinking. The idea is present in several cases even in Ovid’s Metamorphoses, including the deification of Achilles at the end of Book XIII.
Nevertheless, a different pattern is visible in the apotheosis of Aeneas (XV, vv. 581-608). Ovid explains that Venus, the hero’s mother, decided to take the matter in her own hands and asked Jupiter to simply allow the waters of the river-god Numicius to wash away the mortal parts of Aeneas’ body and divert them to the “realm of Neptune”. Thus, Aeneas’ metamorphosis is perhaps one of the gentlest in the entire poem, since by a simple and soft touch, Numicius accomplishes the same transmogrification we saw at Vulcan, who fashioned Hercules’ divine being, through brutal obliteration of his earlier form.
Aeneas’ metamorphosis miraculously avoids the subject of death altogether, and is part of the apotheotic tradition which involves mysterious lifting to the skies (see Romulus) rather than the customary passing away. The tradition is even more fascinating, when one notices that the local Anna Perenna, too, obtained her status as a nymph, by the very touches of the benevolent river Numicius. Unlike the mighty Greek warriors, some of the Italic heroes are transformed by the kind, autochthonous elements (waters and lands) of Italy without the need for dismemberment or death.  


Margareta SFIRSCHI-LĂUDAT (Universitatea din București – kairegr@yahoo.fr) 
Sinestezii florale în epigramele iubirii palatine
Între feluritele metafore tradiționale ale iubirii (marine, cinegetice, halieutice, hipice, ludice sau marțiale), simbolistica vegetală precumpănește în Cartea a V-a a Antologiei Palatine, cu atît mai mult cu cît întreaga culegere este, de fapt, o cunună multicoloră, un florilegiu de poeți ce vin din epoci și patrii diferite ale elenismului, deosebindu-se astfel prin graiul și stilul lor. Ghirlanda de flori împletită de cel îndrăgostit și dăruită iubitei sau iubitului reprezintă adesea martorul și solul trăirilor și patimilor perechii amoroase, ba chiar se confundă cu ei, prinzînd viață, iar alteori devine pecetea lirică a autorului care se adapă dintr-o strălucită tradiție poetică. Trandafiri, narcise, crini, hiacinți și violete, șofran și mirt, aceste flori mitice învestite, deopotrivă, cu conotații sexuale întruchipează frumusețea, gingășia și prospețimea, intensitatea nimicitoare a simțămintelor, dar și vremelnicia ori nestatornicia unui eros dulce‑amar care mistuie toată ființa, spre a se reaprinde, necontenit.
Camelia STAN (Universitatea din București – camistan@gmail.com) 
Concurenţa dintre genitiv şi construcţia prepoziţională cu de în limba română veche (aspecte de continuitate/discontinuitate în raport
cu latina dunăreană)
Lucrarea are ca punct de pornire observaţiile formulate de Prof. I. Fischer în cartea Latina dunăreană (Bucureşti, Editura Ştiinţifică şi Enciclopedică, 1985). Fenomenul la care mă voi referi este restrîngerea flexiunii cazuale latine prin creşterea rolului prepoziţiilor: în latina tîrzie s-a manifestat variaţia mijloacelor de marcare a anumitor raporturi sintactico‑semantice, în speţă concurenţa dintre mărcile sintetice, flexionare şi cele analitice, prepoziţionale (I. Fischer 1985: 85). 
Se ştie că genitivul românesc marcat prin de, în grupuri nominale definite (referenţiale), este moştenit din latină şi are corespondente romanice. Cele mai vechi atestări se află în traduceri din secolul al XVI-lea, unde redau genitivul slavon marcat prin ot(ŭ). Structurile româneşti au caracter arhaic şi aparţin registrului formal; această distribuţie sugerează indirect posibilitatea ca genitivul cu de să nu fi fost utilizat şi în comunicarea orală. În secolul al XVIII-lea, structura mai este atestată doar ca tipar sintactic livresc. În româna actuală se menţin cîteva structuri fixate, probabil analogice, avînd un model străin. 
Voi continua cercetările mele publicate anterior (Stan 2013a, 2013b, 2016, 2021), formulînd noi observaţii diacronice şi tipologice, pe baza analizei unui corpus lărgit. 
Referinţe bibliografice 

STAN, Camelia, 2021, „Nuove interpretazioni di una struttura arcaica: il genitivo rumeno marcato dalla preposizione de (‘di’)”, în Lene SCHOSLER, Juhani HÄRMÄ (éds.), avec la collaboration de Jan LINDSCHOUW, Actes du XXIXeCongrès international de linguistique et de philologie romanes (Copenhague, 1-6 juillet 2019), vol. I, Société de Linguistique Romane, Strasbourg, ELiPhi, 505-516


Cristian ȘIMON (Universitatea din București – simoncristian9@gmail.com) 
Structura sintactică a grupului nominal extins în latina medievală
Lucrarea abordează, din perspectiva sintaxei formale, grupul nominal extins din latina medievală, pornind de la un corpus relevant pentru această etapă a limbii latine (Gregorius Turonensis, Historia Francorum). Scopul cercetării este stabilirea structurii ierarhice interne a grupului nominal extins prin analiza poziției sintactice ocupate de diverși constituenți care intră în alcătuirea grupului: determinanți, cuantificatori, modificatori și complemente. Demersul nostru se materializează în jurul ideii acceptate astăzi de majoritatea sintacticienilor generativiști potrivit căreia determinantul (în cazul latinei, demonstrativele) guvernează domeniul nominal, iar numele nu este altceva decît complementul determinantului. Astfel, se va acorda o atenție deosebită topicii demonstrativelor în raport cu numele și cu ceilalți modificatori. În egală măsură, o parte a lucrării va fi dedicată diacroniei grupului nominal prin punctarea evoluției dinspre latina clasică spre latina medievală, care va pune în lumină gramaticalizarea pronumelui ille. Pentru cazul demonstrativului ille din latina medievală, propunem o ipoteză diferită de cea valabilă pentru limba clasică și formulată de Giusti, împreună cu Oniga și Iovino (2006, 2007, 2011, 2012, 2014, 2016). Dacă în latina clasică toate demonstrativele ocupă poziția de Specificator al grupului determinantului (DP), în latina medievală doar hic ocupă, în mod prototipic, această poziție, în vreme ce ille (și iste) se generează mai jos în ierarhia grupului, anume în grupul acordului (AgrP).
Bibliografie selectivă:

BRUGÈ, L., 2002, „The Positions of Demonstratives in the Extended Nominal Projection”, in G. Cinque (ed.), Functional Structure in DP and IP. The Cartography of Syntactic Structures. Volume 1, Oxford, Oxford University Press
GIUSTI, G., R. ONIGA, 2006, „La struttura del sintagma nominale latino”, in R. ONIGA, L. ZENNARO (eds.), Atti della giornata di linguistica latina (Venezia 7 maggio 2004), Venezia, Libreria Editrice Cafoscarina, pp. 71–100
GIUSTI, G., R. ONIGA, 2007, „Core and Periphery in the Latin Noun Phrase”, in G. PURNELLE, J. DENOOZ (eds.), Ordre et cohérence en Latin, Genève, Librairie Droz, pp. 81–95
GIANOLLO, C., 2007, „The Internal Syntax of the Nominal Phrase in Latin. A Diachronic Study”, in G. PURNELLE, J. DENOOZ (eds.), Ordre et cohérence en Latin, Genève, Librairie Droz, pp. 65–80

